google/wiki40b huggingface dataset:
Διοργανώσεις Ε.Π.Σ. Φωκίδας 2011–12

Το πρωτάθλημα της Α΄Κατηγορίας Ε.Π.Σ. Φωκίδας της περιόδου 2011-12 διεξήχθη σε έναν όμιλο με τη συμμετοχή 11 ομάδων. O Οδυσσέας Ανδρούτσος με προπονητή τον Κώστα Λίβα, ύστερα από 22 αγωνιστικές εξασφάλισε τον τίτλο στην Α΄Κατηγορία για την περίοδο 2011-12, ενώ υποβιβάσθηκαν η Φωκίδα 2000 και ο Ολυμπιακός Κίρρας. Στο πρωτάθλημα δεν εμφανίσθηκε ο Διαγόρας Πολυδρόσου, ο οποίος παραχώρησε τους ποδοσφαιριστές του στο γειτονικό Ανδρούτσο, ενώ ο Κεχαγιάς Προσηλίου συγχωνεύθηκε με τον Αμφισσαϊκό 2006.
Πρωτάθλημα διεξήχθη και για τη Β΄τοπική κατηγορία (επίσης ένας όμιλος), με προκριματική και τελική φάση και με τη συμμετοχή δέκα συλλόγων.
Στον Τελικό του Κυπέλλου Φωκίδας, ο οποίος διεξήχθη στις 25 Μαρτίου 2012 στο Α.Κ. ΕΠΣ Φωκίδας στην Άμφισσα, νικητής και κυπελλούχος Φωκίδας για το 2012 αναδείχθηκε ο Α.Σ. Αμφισσαϊκός 2006, που επικράτησε με 4-3 στα πέναλτι (κανονικός αγώνας και παράταση 1-1) της Οιάνθης Γαλαξειδίου .

Οι πρώτοι σκόρερ

Ο Κώστας Ρέββας του πρωταθλητή Ανδρούτσου Γραβιάς κέρδισε τον τίτλο του κορυφαίου σκόρερ για την περίοδο 2011-12, χάρις στα 22 τέρματα που σημείωσε. Δεύτερος στην κατάταξη των σκόρερ ήταν ο Γιάννης Δελλής (του Αστέρα Ιτέας) που πέτυχε να σκοράρει 16 φορές, ενώ την τρίτη θέση, με 14 γκολ έκαστος, μοιράστηκαν οι Διώτης (Ησαΐα Δεσφίνας), Άντι Τοπούζι (Αστέρα Ιτέας) και Κ. Ιωάννου (Αμφισσαϊκού).

Β΄Κατηγορία Φωκίδας 2011-12

Στη Β΄ Κατηγορία έλαβαν μέρος συνολικά 10 ομάδες. Από αυτές, εμφανίσθηκαν μετά από ανενεργές περιόδους, η Οιάνθη Γαλαξειδίου, ο Α.Σ. Κουλοβάτα, οι Ελπίδες Αμφισσαϊκού και ο Α.Ο. Σαλώνων. Με την ολοκλήρωση της κανονικής περιόδου (9 αγωνιστικές), οι 5 πρώτοι της κατάταξης πήραν το εισιτήριο για τη β΄φάση, στην οποία εισήλθαν με την εξής βαθμολογική πριμοδότηση (bonus): Οιάνθη Γαλαξειδίου 5 βαθμοί, Κρισσαίος Χρισσού 3 βαθμοί, Αναγέννηση Βουνιχώρας 2 βαθμοί, Ελπίδες Αμφισσαϊκού 1 βαθμός και Ακαδημία '94 0 βαθμοί.
Παναγιώτης Κοσιώνης

Βιογραφικά στοιχεία

Γεννήθηκε στον Αλισσό Αχαΐας στις 21 Μαΐου 1934. Σπούδασε στην Ιατρική Σχολή του Πανεπιστημίου Αθηνών και ειδικεύτηκε στην οφθαλμολογία ασκώντας το επάγγελμα του οφθαλμιάτρου. Παντρεύτηκε και απέκτησε τρία παιδιά.

Πολιτική καριέρα

Εκλέχτηκε βουλευτής Αχαΐας με το ΚΚΕ τον Ιούνιο του  1989, τον Νοέμβριο του 1989, το 1990, το 2000, και το 2004. Έχει διατελέσει Ε΄ Αντιπρόεδρος της Βουλής από τις 21 Μαρτίου 2000 έως τον Σεπτέμβριο του 2007. Επίσης ήταν κοινοτικός σύμβουλος της κοινότητας Αλισσού από το 1975 έως το 1982. Δημοτικός σύμβουλος Πάτρας από το 1982 έως το 2002 και πρόεδρος του Δημοτικού Συμβουλίου και αντιδήμαρχος. Από το 1987 έως το 1989 ήταν πρόεδρος του Ιατρικού Συλλόγου Πάτρας. Ήταν επίσης μέλος του Δ.Σ. της Εταιρείας Προστασίας Τοπίου και Περιβάλλοντος της Πάτρας. Επίσης ήταν μέλος σε πολλές επιτροπές της βουλής. Στις εκλογές του Σεπτεμβρίου 2007 αποχώρησε από την πολιτική, και το ΚΚΕ τιμητικά τον έβαλε υποψήφιο στο ψηφοδέλτιο επικρατείας στην 11η προτελευταία και μη εκλέξιμη θέση. Ήταν ιδιαίτερα αγαπητός πολιτικός και παραδοσιακά έπαιρνε ψήφους πέραν της εκλογικής δύναμης του ΚΚΕ στην Αχαΐα. 
Διεκδίκησε πολλές φορές το δημαρχιακό θώκο. Στις δημοτικές εκλογές του 1998 με τον συνδυασμό Πάτρα μπροστά ενωμένη και έλαβε 19.964 ψήφους, και ήταν τρίτος σε ψήφους. Στις δημοτικές εκλογές του 2002 με τον ίδιο συνδυασμό Πάτρα μπροστά ενωμένη έλαβε 16.667 ψήφους και ήταν πάλι τρίτος.

Θάνατος

Ο Παναγιώτης Κοσιώνης πέθανε στις 12 Φεβρουαρίου του 2008 σε ηλικία 74 ετών στο Πανεπιστημιακό Νοσοκομείο της Πάτρας.
Οττάβα

Η σημερινή πόλη

Η σημερινή Οττάβα βρίσκεται στην νότια όχθη του ομώνυμου ποταμού. Απέναντι από την Οττάβα, βρίσκεται η πόλη Γκατινώ (Gatineau), γνωστή παλιότερα ως Χαλ (Hull), η οποία ανήκει στην επαρχία του Κεμπέκ. Η παλιά πόλη της Οττάβας, με ό,τι έχει περισωθεί από την Μπαϊτάουν, σήμερα είναι γνωστή ως Κάτω Πόλη (Lower Town) και βρίσκεται ανάμεσα στην διώρυγα Ριντώ και τον ποταμό Οττάβα. Το κέντρο της νέας πόλης (Centretown ή Downtown), βρίσκεται δυτικά από την διώρυγα Ριντώ. Ανάμεσα στο κέντρο της νέας πόλης και τον ποταμό Οττάβα, βρίσκεται το Κοινοβούλιο και άλλα μεγάλα κυβερνητικά κτίρια.
Στον σημερινό Δήμο της Οττάβας ανήκουν οι πρώην δήμοι του Γκλούσεστερ (Gloucester), του Νεπήαν (Nepean), του Βανιέ (Vanier), κ.ά. Ο Δήμος της Οττάβας (860.000 κάτοικοι, 2001) και ο Δήμος του Γκατινώ (290.000 κάτοικοι, 2001) αποτελούν την (αγγλ.: National Capital Region, γαλλ.: Région de capitale nationale) του Καναδά, με συνολικό πληθυσμό που φτάνει τους 1.150.000 κατοίκους. 
Η μεγάλη πλειονότητα των κατοίκων της Περιφέρειας της Εθνικής Πρωτεύουσας είναι αγγλόφωνοι βρετανικής καταγωγής (Άγγλοι, Σκώτοι, Ιρλανδοί), αλλά υπάρχει και μια μεγάλη μειονότητα (~26%) γαλλόφωνων, που κατοικούν κυρίως στο Γκατινώ. Στην Οττάβα, υπάρχει και σημαντική ελληνική παροικία που αριθμεί περίπου 2.500 άτομα (ελληνόφωνοι, σύμφωνα με την απογραφή του 2001). Οι αυτόχθονες αποτελούν λιγότερο από 1,5% του πληθυσμού της ευρύτερης περιοχής της Οττάβας.
Η οικονομία της Οττάβας στηρίζεται κυρίως στις δημόσιες (ομοσπονδιακές) υπηρεσίες. Τα τελευταία χρόνια, στην περιοχή έχουν εγκατασταθεί και πολλές εταιρείες που ασχολούνται με τους ηλεκτρονικούς υπολογιστές (δημιουργία λογισμικού, κ.λπ.) και την τηλεφωνία.

Κλίμα

Το κλίμα της Οττάβας είναι υγρό, ηπειρωτικό. Η θερμοκρασία κυμαίνεται από 35 °C το καλοκαίρι έως –35 °C τον χειμώνα. Το πρώτο νερόχιονο πέφτει τον Νοέμβριο και οι χιονοπτώσεις και οι δυνατοί άνεμοι διαρκούν έως τον Απρίλιο. Η μέση θερμοκρασία τον Ιανουάριο είναι περίπου –10 °C. Αντιθέτως, το καλοκαίρι είναι θερμό και υγρό. Το καλοκαίρι, οι συχνές βροχές και η υγρασία από τον ποταμό Οττάβα κάνουν την ατμόσφαιρα μερικές φορές αποπνικτική.

Συγκοινωνίες

Η Οττάβα συνδέεται με το Τορόντο και το Μόντρεαλ με τα τρένα της VIA Rail, καθώς και με τα υπεραστικά λεωφορεία της εταιρείας Greyhound. Ο αυτοκινητόδρομος 417 (Highway 417), που συνδέει την Οττάβα με το υπόλοιπο οδικό δίκτυο του Οντάριο, αποτελεί τμήμα του Υπερκαναδικού Αυτοκινητοδρόμου.
Μέσα στην πόλη, οι κάτοικοι και οι επισκέπτες εξυπηρετούνται με αστικά λεωφορεία και ένα μικρό δίκτυο ελαφρών τρένων.
Το Διεθνές Αεροδρόμιο Μακντόναλντ-Καρτιέ της Οττάβας (αγγλ.: Ottawa Macdonald–Cartier International Airport, γαλλ.: Aéroport international Macdonald–Cartier d'Ottawa) συνδέει την πόλη με άλλες πόλεις του Καναδά, της Βορείου Αμερικής και της Ευρώπης.
Μιχαήλ Παλαιολόγος (στρατηγός)

Βιογραφία

Το 1150 εστάλη να εγείρει στρατό μεταξύ των κατοίκων της περιοχής στην Αγκώνα, ως μία προσπάθεια ανασύστασης του θέματος της Λογγοβαρδίας. 
Την άνοιξη του 1155 ο Ροβέρτος Γ΄ κόμης του Λοριτέλο, ένας στασιαστής εναντίον τού εξαδέλφου του Γουλιέλμου Α΄ της Σικελίας (ήταν και οι δύο εγγονοί του Ρογήρου Α΄ της Σικελίας), διαπραγματεύτηκε υποστήριξη στον Μανουήλ. Με στρατό από κατοίκους της Αγκώνας, ο Μιχαήλ και ο Ιωάννης Δούκας Καματηρός προχώρησαν νοτιότερα στην Ιταλική χερσόνησο, ως την Απουλία. Η Βιέστε ήταν η πρώτη πόλη που έπεσε, αλλά το σημαντικό Τράνι αντιστεκόταν. Το Μπάρι, έπειτα από δωροδοκία για να ανοίξει τις πύλες της ακρόπολης, παραδόθηκε και μία εβδομάδα μετά ακολούθησε και το Τράνι, το Τζιοβινάτσο και το Ρούβο, που αποκτήθηκαν από το στρατό του Παλαιολόγου. Όταν ο Ριχάρδος κόμης της Άντρια σκοτώθηκε στη μάχη, η πόλη του επίσης παραδόθηκε. 
Ο Αυτοκρατορικός στρατός κινήθηκε προς πολιορκία του Μπόσκο, όταν νίκησε ένα στρατό του βασιλιά της Σικελίας. Το Μοντεπελόζο, η Γκραβίνα και πενήντα κώμες παραδόθηκαν και η Μονόπολι υπέγραψε συνθήκη. Τότε, στην κορύφωση της εκστρατείας, ο Παλαιολόγος απεβίωσε στο Μπάρι.
Πριγιάνκα Τσόπρα

Τα πρώτα χρόνια

Η Πριγιάνκα γεννήθηκε στο Τζαμσέντπουρ από γονείς γιατρούς, Ινδικής και Μαλαισιανής καταγωγής. Έχει έναν αδερφό. Φοίτησε στο κολέγιο θηλέων La Martiniere στο Λάκνοου (πρωτεύουσα του Ουτάρ Πραντές, πολυπληθέστερου κρατιδίου της Ινδίας) για να μεταβεί στη συνέχεια στις Η.Π.Α όπου συνέχισε τις σπουδές της στο γυμνάσιο του Νιούτον στη Μασσαχουσέττη. Επέστρεψε στην Ινδία όπου τελείωσε το λύκειο και ξεκίνησε να φοιτά στο κολέγιο Jai Hind στη Βομβάη. Μετά τη νίκη της στο διαγωνισμό Μις Κόσμος εγκατέλειψε το κολέγιο.

Νίκες στα καλλιστεία

Η Πριγιάνκα στέφθηκε Μις Ινδία και μετέπειτα Μις Κόσμος το 2000. Την ίδια χρονιά δυο συμπατριώτισσες της, η Λάρα Ντούτα και η Ντίγια Μίρζα, στέφθηκαν αντίστοιχα Μις Υφήλιος και Μις Ασία, μια σπάνια τριπλή επιτυχία. Κερδίζοντας τον τίτλο της Μις Κόσμος έγινε η πέμπτη (5η) Ινδή κάτοχος του τίτλου και η τέταρτη (4η) Ινδή εστεμμένη σε διάρκεια επτά ετών (1993-2000).

Υποκριτική

Η νίκη στα καλλιστεία άνοιξε την πόρτα του κινηματογράφου για την Πριγιάνκα. Η πρώτη της ταινία ήταν το Thamizhan (2002), στη γλώσσα Ταμίλ, για να περάσει στη συνέχεια στο Μπόλιγουντ (Ινδικό Χόλυγουντ). Η πρώτη της ταινία στο Μπόλιγουντ, το φιλμ The Hero: Love Story of a Spy (2003) έλαβε καλές κριτικές και παρόλο που εθεωρείτο μια μέτρια σχετικά παραγωγή έγινε εισπρακτική επιτυχία. Η επόμενη ταινία της, Andaaz ήταν εξίσου επιτυχημένη και της χάρισε ένα βραβείο Καλύτερης Πρωτοεμφανιζόμενης και μια υποψηφιότητα για Καλύτερο Β' Γυναικείο Ρόλο στα βραβεία Filmfare. Κάποιες από τις επόμενες εμφανίσεις της δεν ήταν επιτυχημένες αλλά το 2004 συμμετέχει στο Mujhse Shaadi Karogi που γίνεται η τρίτη πιο εμπορική ταινία της χρονιάς. Την ίδια χρονιά θα εμφανιστεί και στο φιλμ Aitraaz, μια Ινδική εκδοχή της ταινίας της Ντέμι Μουρ Disclosure, για πρώτη φορά σε ρόλο κακιάς. Για την ερμηνεία της απέσπασε καλές κριτικές, το βραβείο Καλύτερου Κακού και μια υποψηφιότητα για Καλύτερο Β' Γυναικείο Ρόλο.
Μετά από μία μέτρια χρονιά για το 2005, η Πριγιάνκα συμμετείχε το 2006 σε δυο από τις πιο επιτυχημένες ταινίες της χρονιάς, την υπερπαραγωγή Krrish και την περιπέτεια Don - The Chase Begins Again (ριμέικ μια παλιάς επιτυχίας του Μπόλιγουντ από το 1979). Το 2007 εμφανίστηκε στις ταινίες Salaam-e-Ishq: A Tribute To Love και Big Brother που δεν έγιναν επιτυχίες.
NGC 752

Το NGC 752 ή Caldwell 28 είναι ανοικτό σμήνος στον αστερισμό Ανδρομέδα. Το ανακάλυψε η Καρολιν Χέρσελ (Caroline Herschel) το 1783 και το κατέγραψε ο αδερφός της Ουίλιαμ Χέρσελ (William Herschel) το 1786. Ενδέχεται το αντικείμενο να το παρατήρησε πρώτος ο Τζοβάνι Μπατίστα Οντιέρνα (Giovanni Batista Hodierna) πριν από το 1654.
Πρόκειται για μεγάλο σμήνος σε απόσταση 1.300 ετών φωτός από τη Γη, το οποίο μπορεί κανείς εύκολα να το παρατηρήσει με κιάλια ή ακόμα και δια γυμνού οφθαλμού με καλές καιρικές συνθήκες. Υπάρχουν περίπου 60 άστρα στον σχηματισμό.
Γκαστόν Φλος

Βιογραφία

Γεννήθηκε στις 24 Ιουνίου 1931 και υποστηρίζει την αυτονομία της χώρας του όμως είναι κατά της ανεξαρτησίας από τη Γαλλία. Το κόμμα του ονομάζεται Tahoera'a Huiraatira, δηλαδή Συναγερμός του Λαού για το Δημοκρατικό Κόμμα.
Υπήρξε αντιπρόεδρος του κυβερνητικού συμβουλίου την περίοδο 1982-1984 και στη συνέχεια έγινε Πρόεδρός του, όπως και τις περιόδους 1984-1987 και 1991 - 2004.

Προεδρίες

Στις 27 Φεβρουαρίου 2004 παραχωρήθηκε αυξημένη αυτονομία στη Γαλλική Πολυνησία και ο Φλος έγινε Πρόεδρος της Γαλλικής Πολυνησίας(Le président de la Polynésie française). Ωστόσο λίγο αργότερα, το κόμμα του έχασε τις βουλευτικές εκλογές του 2004 και στις 15 Ιουνίου ο ίδιος εγκατέλειψε την προεδρία, καθώς η Συνέλευση (Assemblée de la Polynésie française), εξέλεξε στη θέση του τον υποστηρικτή της ανεξαρτησίας, Όσκαρ Τεμαρού.
Λίγους μήνες μετά, στις 22 Οκτωβρίου του 2004 ο Φλος επανεξελέγη Πρόεδρος και ανέλαβε την ίδια ημέρα καθήκοντα, παρ' όλη την πολιτική κρίση που προκλήθηκε με αφορμή τη συμμετοχή στην ψηφοφορία του Προέδρου της Βουλής, Άντονι Ζερός.
Στις 13 Φεβρουαρίου του 2005 το κόμμα του Φλος έχασε τις επαναληπτικές βουλευτικές εκλογές, οι οποίες διεξήχθησαν έπειτα από πιέσεις του περιβάλλοντος του Τεμαρού. Πέντε ημέρες μετά ο Φλος ηττήθηκε σε ψηφοφορία για πρόταση μομφής από τη Βουλή και στις 3 Μαρτίου του 2005 τον διαδέχθηκε στην προεδρία ξανά ο Όσκαρ Τεμαρού.
Ο Φλος εκτός από Πρόεδρος ήταν και δήμαρχος της Πιρεά και Υπουργός Τουρισμού. Κυβέρνησε με τη συνεργασία κεντρώων κομμάτων και συνδέεται στενά με το Ζακ Σιράκ, καθώς ο τελευταίος του έχει βαφτίσει το νεότερό του γιο.
Στις 21 Ιουνίου του 2006 ο Φλος καταδικάστηκε σε τρίμηνη φυλάκιση με αναστολή για κατάχρηση εξουσίας και διαφθορά, αναφορικά με την αγορά ενός ξενοδοχείου. Παρέμεινε μέλος της γαλλικής Γερουσίας και της Εδαφικής Συνέλευσης.
Στις 24 Φεβρουαρίου του 2008 έπειτα από τις βουλευτικές εκλογές νωρίτερα εκείνη τη χρονιά, ο Φλος εξελέγη Πρόεδρος για μία ακόμη φορά, με 29 ψήφους υπέρ έναντι 27 κατά και με τη στήριξη της Ένωσης για τη Δημοκρατία, η οποία είναι υπέρ της ανεξαρτησίας. Οι εκλογές διεξήχθησαν νωρίτερα καθώς επιτεύχθηκε συμφωνία ανάμεσα στα τρία κόμματα για συνεργασία.
Στις 15 Απριλίου του 2008 έπειτα από πρόταση μομφής εναντίον της κυβέρνησής του, αντικαταστάθηκε από τον Γκαστόν Τονγκ Σανγκ.
Το Σεπτέμβριο του 2008 επανεξελέγη μέλος της Γαλλικής Γερουσίας.
Έπειτα από τη διεξαγωγή του δεύτερου γύρου των βουλευτικών εκλογών, στις 5 Μαΐου 2013, το κόμμα Tahoeraa Huiraatira κέρδισε 45,1% των ψήφων (38 επί συνόλου 57 εδρών), η Ένωση για τη Δημοκρατία 29,3% (11), και το κόμμα A Ti'a Porinetia 25,6% (8).
Στις 17 Μαΐου 2013 εξελέγη νέος πρόεδρος από το Κοινοβούλιο ο Φλος με 38 ψήφους έναντι 11 για τον Αντονί Ζερός (Ένωση για τη Δημοκρατία) και 8 για τον Τέβα Ρόχφριτς (Teva Rohfritsch, από το A Ti'a Porinetia).
Έπειτα από την τελεσίδικη καταδίκη του για διαφθορά, ο Φλος ανατράπηκε στις 5 Σεπτεμβρίου 2014 και προσωρινός πρόεδρος ανέλαβε ο αντιπρόεδρος, Νουιχάου Λορέι. Στις 12 Σεπτεμβρίου νέος πρόεδρος εξελέγη ο Εντουάρ Φριτς.
Κύπελλο Τεξάκο

Το Κύπελλο Τεξάκο (αγγλ.:Texaco Cup) ήταν μια διεθνής ποδοσφαιρική διοργάνωση που διεξαγόταν στις αρχές της δεκαετίας του ’70. Συμμετείχαν ομάδες από το Ηνωμένο Βασίλειο και την Ιρλανδία που δεν είχαν εξασφαλίσει τη συμμετοχή τους στις ευρωπαϊκές διοργανώσεις.

Ιστορία

Το Κύπελλο Τεξάκο ξεκίνησε την περίοδο 1970-71 και διεξήχθη μόνο πέντε σεζόν. Την ονομασία του οφείλει στην αμερικανική εταιρεία πετρελαίου Texaco, που ήταν χορηγός της διοργάνωσης.
Τις δυο τελευταίες περιόδους (1973-74, 1974-75) οι ομάδες από την Ιρλανδία και τη Βόρεια Ιρλανδία αποχώρησαν και συμμετείχαν σε ένα ξεχωριστό κύπελλο, αποκλειστικά ιρλανδικό. Έτσι το αρχικό κύπελλο μετατράπηκε σε καθαρά αγγλοσκοτσέζικη διοργάνωση.
Το 1975 η Texaco έπαψε να υποστηρίζει οικονομικά το τουρνουά κι έτσι το Κύπελλο Τεξάκο καταργήθηκε. Στη θέση του καθιερώθηκε το Αγγλοσκοτσέζικο Κύπελλο.

Νικητές

Και στις πέντε διοργανώσεις νικήτριες αναδείχθηκαν αγγλικές ομάδες. Μάλιστα, εκτός από τις δύο πρώτες σεζόν που φιναλίστ ήταν ομάδες της Σκοτίας, στις άλλες τρεις οι τελικοί ήταν αποκλειστικά αγγλική υπόθεση.
Η μοναδική ομάδα με δυο κατακτήσεις ήταν η Νιούκασλ Γιουνάιτεντ (1974, 1975).
Τα δυο ξεχωριστά ιρλανδικά Κύπελλα Τεξάκο κατέκτησαν μία ομάδα από την Ιρλανδία και μια από τη Βόρεια Ιρλανδία.
Βάση δεδομένων

Με τον όρο βάση δεδομένων (γαλλ.: Base de donnes, αγγλ.: database, γερμ.: Datenbank) εννοείται μία συλλογή από συστηματικά μορφοποιημένα σχετιζόμενα δεδομένα στα οποία είναι δυνατή η ανάκτηση δεδομένων μέσω αναζήτησης κατ' απαίτηση. Ο Αμερικανός επιστήμονας υπολογιστών Τζιμ Γκρέϊ (Jim Gray) έχει γράψει για τις βάσεις δεδομένων: «Όταν οι άνθρωποι χρησιμοποιούν τις λέξεις βάση δεδομένων, διατυπώνουν στην ουσία ότι τα δεδομένα πρέπει να αυτοπροσδιορίζονται και να έχουν μια σχηματική δομή. Αυτό ακριβώς περιγράφουν οι λέξεις βάση δεδομένων».
Ειδικότερα, στην επιστήμη της πληροφορικής και στην καθημερινή χρήση των ηλεκτρονικών υπολογιστών, με τον όρο βάσεις δεδομένων αναφερόμαστε σε οργανωμένες, διακριτές συλλογές σχετιζόμενων δεδομένων ηλεκτρονικά και ψηφιακά αποθηκευμένων, στο λογισμικό που χειρίζεται τέτοιες συλλογές (Σύστημα Διαχείρισης Βάσεων Δεδομένων, ή DBMS) και στο γνωστικό πεδίο που το μελετά. Πέρα από την εγγενή της ικανότητα να αποθηκεύει δεδομένα, η βάση δεδομένων παρέχει μέσω του σχεδιασμού και του τρόπου ιεράρχησης των δεδομένων, τα αποκαλούμενα συστήματα διαχείρισης περιεχομένου, δηλαδή τη δυνατότητα γρήγορης άντλησης και ανανέωσης των δεδομένων.

Παραδείγματα

Ένας τηλεφωνικός κατάλογος, για παράδειγμα, θεωρείται βάση δεδομένων, καθώς αποθηκεύει και οργανώνει σχετιζόμενα τμήματα πληροφορίας, όπως είναι το όνομα και ο αριθμός τηλεφώνου. Ένα δεύτερο παράδειγμα είναι οι πίνακες δημογραφικών/στατιστικών στοιχείων. Ωστόσο, οι σύγχρονες βάσεις δεδομένων υλοποιούνται κυρίως ψηφιακά, με τυποποιημένες μεθόδους σε ηλεκτρονικούς υπολογιστές, ελέγχονται από λογισμικό DBMS και συνιστούν αντικείμενο επιστημονικής και τεχνικής μελέτης από το αντίστοιχο ακαδημαϊκό πεδίο.
Επίλεκτη κατηγορία ΣΤΟΚ 2019-20

Σύστημα διεξαγωγής

Στο πρωτάθλημα της Επίλεκτης κατηγορία ΣΤΟΚ 2019-20 συμμετέχουν 16 ομάδες. Οι ομάδες θα αναμετρηθούν αναμεταξύ τους από δύο φορές, μία εντός και μία εκτός έδρας. Πρωταθλήτρια θα ανακηρυχθεί η ομάδα που θα συγκεντρώσει τους περισσότερους βαθμούς. Οι πρώτες τέσσερις ομάδες θα προβιβαστούν στην Γ΄ κατηγορία 2020–21 και οι τελευταίες τέσσερις θα υποβιβαστούν. Οι διαβαθμιζόμενες ομάδες θα συνεχίσουν στο πρωτάθλημα της τοπικής ομοσπονδίας στην οποία ήταν μέλη πριν την είσοδο τους στην Επίλεκτη Κατηγορία ΣΤΟΚ και/ή στην ΚΟΠ.
Ερρίκος Α΄ του Μέντλινκ

Βιογραφία

Ήταν ο δευτερότοκος γιος τού Ερρίκου Β΄ δούκα της Αυστρίας και της Θεοδώρας Κομνηνής, κόρης τού Ανδρόνικου σεβαστοκράτορα (γιου τού Ιωάννη Β΄).
Ο Ερρίκος Β΄ χρίστηκε ιππότης από τον αδελφό του Λεοπόλδο Ε΄ το 1174. Όταν απεβίωσε ο πατέρας του, ο αδελφός του τού παραχώρησε τις γαίες τού Μέντλινκ π. το 1177. Το ομώνυμο κάστρο έγινε η έδρα της εξουσίας του. Μετέβη στη Βιέννη για να δει τον αδελφό του, που έφευγε για την Γ΄ Σταυροφορία. Ταξίδευσε στην Ιταλία, ενεργώντας ως αντιπρόσωπος των Μπάμπενμπερκ και παραβρέθηκε στη στέψη τού Ερρίκου ΣΤ΄ της Γερμανίας το 1191.
Είναι γνωστό, ότι έλαβε μέρος στη Γερμανική Σταυροφορία τού 1197 μαζί με τον ανιψιό του Φρειδερίκο Α΄ δούκα της Αυστρίας και τον Βόλφγκερ επίσκοπο τού Πασσάου. Το 1197 ήταν στην Αυλή τού βασιλιά, που κατασκήνωσε στο κάστρο Σαν Τζοβάννι και λίγες ημέρες μετά ήταν με τον δούκα στη Λινάρια. Όταν άφησαν την Απουλία και έφθασαν στη Σικελία, δύο πλοία βυθίστηκαν, τους ενθάρρυναν όμως οι ηγούμενοι Βερτ και Μπόιερν. Τώρα ο βασιλιάς ανέλαβε τον πλήρη έλεγχο και έδωσε εντολή στον Κορράδο των Βίττεσλμπαχ αρχιεπίσκοπο τού Μάιντς και καγκελάριο της Γερμανίας να οδηγήσει τον στόλο στη Μεσόγειο. Απέπλευσαν στις αρχές τού 1197 και έφθασαν στην Άκρα μερικές εβδομάδες μετά. 
Οι Μπάμπενμπερκ δεν επικεντρώθηκαν στον πόλεμο, αλλά έδειξαν πολύ ενδιαφέρον στις Τέχνες. Ο τίτλος τού "δούκα" είναι παραπλανητικός, μια και το Μέντλινκ δεν ήταν ανεξάρτητο, αλλά υποτελές στους δούκες των Μπάμπενμπερκ στη Βιέννη. Η περιοχή του κατά τη διακυβέρνησή του απέκτησε ακραία ευημερία. Έκτισε τον 12ο αι. το κάστρο Μέντλινκ, τού οποίου ο πιο εξέχων καλεσμένος ήταν ο ποιητής μενεστρέλος Βάλτερ φον ντερ Βόγκελβάιντε το 1219.
Τάφηκε με τον αδελφό του Λεοπόλδο Ε΄ και τον γιο εκείνου Φρειδερίκο Α΄ στο Κιστερκιανό αββαείο τού Τιμίου Σταυρού (stift Heiligenkreuz).
Αγροτική Περιοχή Μουσόμα

Μεταφορές

Δεν υπάρχουν ασφαλτοστρωμένοι δρόμοι στην περιοχή. Η πόλη Μουσόμα (Musoma), πλησιάζεται χρησιμοποιώντας τον μη ασφαλτοστρωμένο επαρχιακό δρόμο R188. Η Αγροτική Περιοχή Μουσόμα (Musoma Rural District) συνδέεται με την πόλη Μπούντα (Bunda), από τον μη ασφαλτοστρωμένο επαρχιακό δρόμο R187.

Διοικητικές υποδιαιρέσεις

Από το 2012, η Αγροτική Περιοχή Μουσόμα (Musoma Rural District), διαιρείται διοικητικά σε 14 Τμήματα:
Ηφαιστειακός πόρος

Ο ηφαιστειακός πόρος, ή ηφαιστειακό φρέαρ είναι υπόγεια γεωλογική διάτρηση, μέσα από την οποία το μάγμα φθάνει με εκρηξιγενείς διεργασίες στην επιφάνεια του γεωφλοιού. Στην ουσία πρόκειται για εκρηξιγενή δομή οχετού διαφυγής αερίων και μαγματικής μάζας λόγω υπερβολικής πίεσης. Ο ηφαιστειακός πόρος αποτελεί τον κεντρικό άξονα σχηματισμού ηφαιστείου και το βασικότερο μέρος αυτού.

Γενικά

Ο ηφαιστειακός πόρος είναι το κυριότερο τμήμα ενός ηφαιστείου, οποιουδήποτε τύπου, άνευ της παρουσίσς του οποίου δεν νοείται ηφαίστειο ή ηφαιστειακή διεργασία. Τούτο έχοντας καροτόμορφο σχηματισμό σε υπόγεια κάθετη διάταξη προς το γεωειδές συνδέει το χώρο - εστία του διάπυρου μάγματος, την λεγόμενη και υποηφαίστεια περιοχή, μη γνωστή σε ανθρώπινη παρατήρηση, με την επιφάνεια της Γης, χέρσα ή υποθαλάσσια, καταλήγοντας στον ηφαιστειακό κρατήρα. Τα τοιχώματά του δημιουργούνται από στερεοποιημένο μάγμα το οποίο και διατηρεί την μορφή του, επιτρέποντας έτσι μέσω αυτού την ανάδυση της ρευστής μορφής του μάγματος.

Σχηματισμός

Βασική αιτία της δημιουργίας του ηφαιστειακού πόρου είναι οι βίαιες και εκρηκτικές διεργασίες των αερίων μαζών των πτητικών ενώσεων του διάπυρου μάγματος, όπου κάτω από υπερβολική πίεση, δημιουργούν αυτόν στα υπερκείμενα στρώματα ως δίοδο εκτόνωσης, με τελική κατάληξη την επιφάνεια. Συνέπεια δε αυτής της κατάληξης είναι η πτώση της πίεσης εντός του συστήματος με επακόλουθο την ταχύτατη ανάδυση του μάγματος συνοδευόμενη με μια υπερηχητική έκρηξη, όπως συμβαίνει αναλογικά στον εκπωματισμό φελλού ανακινούμενης φιάλης αφρώδους ποτού (π.χ. σαμπάνιας).

Βέβαια η παραπάνω δράση των πτητικών αερίων του μάγματος ως βασική αιτία της δημιουργίας του ηφαιστειακού πόρου επιβεβαιώθηκε πειραματικά από τον Γάλλο γεωλόγο Ντομπρέ που κατάφερε να δημιουργήσει πόρους σε γρανιτικά πετρώματα χρησιμοποιώντας αέρια υπό πίεση 2.300 ατμοσφαιρών.

Άλλη δευτερεύουσα αιτία δημιουργίας ηφαιστειακού πόρου είναι η μειωμένη στερεότητα του γεωφλοιού στο σημείο δημιουργίας αυτού, όπου μια εδαφική βαθιά ρωγμή μπορεί να οδηγήσει σ΄ αυτήν.
Με τις επαναλαμβανόμενες ηφαιστειακές διεργασίες και τη δημιουργία ηφαιστειακού κώνου πολλές φορές εμφανίζεται ο πόρος αυτός να διακλαδίζεται σε επιμέρους καλούμενοι "δευτερεύοντες πόροι", ή "παρασιτικοί πόροι", οι οποίοι με τη σειρά τους δημιουργούν τους δευτερεύοντες , ή παρασιτικούς ηφαιστειακούς κώνους. Τέλος σημειώνεται ότι οι διαστάσεις των ηφαιστειακών πόρων (ύψος, διάμετρος), η λεπτομερής μορφή τους καθώς και η χημική σύστασή τους διαφέρουν από ηφαίστειο σε ηφαίστειο χωρίς να υφίσταται τίποτε το σταθερό, υποκείμενα σε συνεχείς μεταβολές μετά από κάθε συναφή δραστηριότητα.